L’OMIC de Burjassot assessora la ciutadania perquè puga sol·licitar la indemnització per l’anomenat “cartell de fabricants d’automòbils”
2025-07-24

L’Oficina Municipal d’Informació al Consumidor (OMIC) de l’Ajuntament de Burjassot, coordinada per la regidora Rosa Coca, assessorarà la ciutadania del municipi perquè puga sol·licitar la indemnització per l’anomenat “cartell de fabricants d’automòbils”.

Les persones que van comprar un cotxe entre febrer de 2006 i agost de 2013 i que s’hagen vist afectades per l’acció d’aquest cartell, que intercanviava informació estratègica de diferents àrees de gestió en perjudici del comprador, tenen dret a reclamar als fabricants de les marques una indemnització per danys i perjudicis derivats d’aquesta pràctica anticompetitiva.

Les veïnes i els veïns que es vegen afectats per aquesta trama, poden sol·licitar assessorament en l’OMIC, bé presencial, bé telemàtic, però en tots dos casos amb cita prèvia o bé telefonant al 96 316 05 13. L’OMIC disposa també d’un correu electrònic, omic@burjassot.es. L’horari d’atenció al públic és de dilluns a dijous de 9.00 a 14.00 hores, després de sol·licitar cita prèvia.

L’any passat, el Tribunal Suprem ratificava la sentència contra diferents fabricants de vehicles per intercanviar informació confidencial, futura i estratègica en les àrees de gestió empresarial, postvenda i màrqueting, amb el conseqüent perjudici per als compradors de vehicles. Davant aquest fet, esdevingut entre els anys 2006 i 2013, la Comissió Nacional dels Mercats i la Competència (CNMC) va imposar una multa milionària als principals fabricants de cotxes en 2015, ratificada en 2021 pel TSJ.

Aquestes pràctiques estan tipificades com a infraccions a la competència i s’han vist afectades marques com a Alfa Romeo, Audi, BMW, Chevrolet, Chrysler, Citroën, Dodge, Fiat, Ford, Honda, Hyundai, Jeep, Kia, Lancia, Lexus, Mazda, Mercedes Benz, Mitsubishi, Nissan, Opel, Peugeot, Porsche, Renault, Seat, Skoda, Volkswagen, Toyota, Volvo, entre altres, cada fabricant amb les seues especificitats.